Posljednja sezona dječjeg skijanja možda nije bila uspješna kako je želio Tiriel-Luka, a pokazalo se, nije bio zadovoljan ni direktor svih hrvatskih reprezentacija Vedran Pavlek.

– Dogovor je bio da se Tiriel pripremi za prvu FIS sezonu i trener Dubravko Lalić je s Tirielom radio na tome. Sada odjednom više nije dovoljno dobar. A radi se o momku od 15 i pol godina, visokom 186 centimetara, teškom 91 kilogram, koji je u četiri sezone bio treći, četvrti, peti i osmi na Topolinu. Da bi došao do ove razine, nije morao kao »ciciban« skijati 120 dana godišnje, niti seliti se i živjeti u Innerkremsu kao neki »talenti«. Niti smo imali novaca za to, niti je bilo nužno za dječačića da tolike dane provede na snijegu. Nikada nije bio ozlijeđen, uvijek je bio u odličnoj fizičkoj formi budući da već dugo vremena radi s Alenom Zamlićem na kondicijskom dijelu. S njim je počeo trenirati i karate. Toliko smo pazili da je od 165 mogućih Tiriel imao 163 nastupa. U devet sezona nije bio niti bolestan.

Nije bilo lako objasniti Tirielu-Luki zašto više nije u »kockastom«.

– Mjesec i pol dana nisam znao to s njim, bio je razočaran, Pokušavao sam ga animirati na sve načine, čak je počeo trenirati rukomet u »Pećinama«.

Dražen Abramović nije sjedio prekriženih ruku, znajući da ovdje ima samo obećanja, od kojih se ne može planirati sezona niti Tirielova budućnost.

»Sve je počelo sa Sebastianom Brigovićem i Tirielovim bratićem i mojim nećakom Markom Abramovićem. Njih su izbacili, a ostavili su Eliasa Kolegu. I to od tada traje. Uslijedili su Tin Široki, Tamara Zubčić, Saša Tršinski, Andrea Komšić, pa Lana Zbašnik… Zanimljivo je i to da su posljednja tri reprezentativca i reprezentativke koji su ispali iz Rijeke, prije Tiriela i Williama ispala je Lana Zbašnik!«. Riječi su to Dražena Abramovića, oca 15-godišnjeg Tiriela-Luke, mladog Riječanina koji nije dočekao svoju priliku u hrvatskoj skijaškoj reprezentaciji, iako je po svim do sada u karijeri ostvarenim rezultatima sada morao biti u »izabranom« društvu. Baš kao i 18-godišnji William Vukelić, koji je u nedjeljnom broju Novog lista, uz potporu svoje obitelji, iznio dramatičnu ispovijest o torturi proživljenoj u posljednje dvije godine, šikaniranju što je na kraju rezultiralo izbacivanjem iz tog odabranog društvanca. Vrijedi vjerovati da su William i Tiriel-Luka, odnosno njihovi roditelji, pokrenuli lavinu, vrijedi vjerovati da će se netko od odgovornih zapitati kako se raspolaže novcem u Hrvatskom skijaškom savezu i u korist koga se taj novac troši. Nakon istupa Williama, Lea i Tatjane Vukelić, nakon istupa Dražena Abramovića ostaje previše otvorenih pitanja na koje bi netko morao ponuditi argumentirane odgovore. U protivnom sve će i dalje ostati po starom, neki će i dalje mastiti brk biftecima, a drugi neće imati ni za kruh, kako je to slikovito rekao Tirielov otac. Obitelji Vukelić i Abramović nisu jedine koje tako misle, ali su se jedine odvažile reći što znaju. Valjda na tome neće ostati. (K. S.)

– Ponudili su Tirielu status pridruženog člana hrvatske reprezentacije, dobio bi skije, pancerice, opremu… Ali što će mi skije Saveza, kad on na svoje ime ima skije od »Elana«! Pokušao sam ići drugim putem, kontaktirao saveze u nekim zemljama, od Turske, Katara, Slovenije… Za sada su Turci najkonkretniji. Skijanje je njegov život, važno se natjecati. Pa kada te neće tvoj Savez… Ostvarili smo prvi kontakt s Turcima, skijao je Tiriel s njima na Passo Stelviju i imao osmijeh od uha do uha. Živnuo je nakon toga, jer radi se o dečku koji je život podredio skijanju, a od Pavleka je dobio »pedalu«. Imao bi tursku putovnicu i klub, dogovoreno je 170-180 dana na snijegu godišnje. Još nemamo službenu potvrdu svega. Čekamo… Sjajna je stvar što je trener turske reprezentacije Renato Gašpar, nekadašnji hrvatski reprezentativac i olimpijac, koji je svojedobno također ispao iz reprezentacije dok je bio ozlijeđen.

Pavlekova samovolja

Tiriel-Luka je biser, kojeg je trebalo pričekati. No, Vedran Pavlek je odlučio gurati prve zvijezde prema samom svjetskom vrhu.

– Nama je Turska bila zadnja opcija. Sezona košta 40 tisuća eura i zato se nadam da ćemo uspjeti na bilo koji način, jer prezadužili smo se samo dok smo Tiriela doveli do ove faze. U njega smo uložili ugrubo pola milijuna kuna, a kuća je još bez fasade. Supruga i ja živimo od plaće. Tu i tamo pomognu nam prijatelji, a sada nam ga vrate natrag, na naš trošak, govoreći da probamo stvari riješiti preko klubova i županijskog saveza. Najprije zagrebačkog budući da je Tiriel član »Končara«, a zatim i PGŽ-a, dok je reprezentacija trenutačno u najskupljem hotelu u Zermattu. Nekome bifteci, nekome ni za kruh…

Jedan čovjek, Vedran Pavlek, zna koliko ima u vreći, i daje kome želi. Rekao sam mu da sam odrastao u velikoj obitelji, pa gdje ima lonac za osam, bit će i za devet usta. No, odluku nije promijenio. Na Alpskom odboru, gdje je potvrđen sastav reprezentacija, svi su šutjeli i gledali u pod. Srećom, Tiriel nije doživio torturu koju je proživljavao William u posljednje dvije godine. Tiriel je tri sezone bio u reprezentaciji i u njega su uložena znatna sredstva, ali jedini nije kao najbolji kadet dobio priliku za prvu FIS sezonu jer nema novca pa je vraćen roditeljima, kako kaže Pavlek, na samofinanciranje. Elias Kolega, primjerice, nikad nije bio prvak Hrvatske, a godinama je u reprezentaciji i s njime Pavlek radi velike planove za budućnost. Znači, ne radi se o kriterijima, već o isključivoj odluci jednog čovjeka.

Janica šuti

Dražen Abramović i Igor Vukelić zajedno su igrali rukomet u »Kvarneru« i Abramović zna što se događalo Williamu u posljednje dvije sezone. No, mlade Riječane u konačnici zadesila je ista sudbina, izletjeli su iz reprezentacije Hrvatske, ostavljeni na grbači roditelja.

– Williama poznajem od malih nogu. Ali on i Tiriel nisu prvi koje je zadesila ta sudbina. Sve je počelo sa Sebastianom Brigovićem i Tirielovim bratićem i mojim nećakom Markom Abramovićem. Njih su izbacili, a ostavili su Eliasa Kolegu. I to od tada traje. Uslijedili su Tin Široki, Tamara Zubčić, Saša Tršinski, Andrea Komšić, pa Lana Zbašnik… Rješavali su se talenata kao da ih imamo stotine, kao da smo Austrija. To je uništavanje hrvatskog skijanja. A Janica Kostelić, državna tajnica za sport, dozvoli da smanje broj reprezentativaca u njenom sportu. Zanimljivo je i to da su posljednja tri reprezentativca i reprezentativke koji su ispali iz Rijeke, prije Tiriela i Williama ispala je Lana Zbašnik – zaključuje Dražen Abramović.